ถ้อยแถลงประธานเฟดหนุนตลาดหุ้นยุโรปปิดพุ่ง
ตลาดหุ้นยุโรปปิดพุ่งขึ้นเมื่อคืนนี้ (7 มิ.ย.) ขานรับประธานเฟด ที่แสดงมุมมองในด้านบวกต่อเศรษฐกิจสหรัฐ รวมทั้งไม่ได้กำหนดกรอบเวลาว่าจะปรับขึ้นอัตราดอกเบี้ยเมื่อใด นอกจากนี้ ตลาดยังได้รับแรงหนุนจากรายงานที่ว่า ผลผลิตภาคอุตสาหกรรมของเยอรมนีขยายตัวได้ดีเกินคาดในเดือนเม.ย.
8 มิ.ย. 2559

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 1.1% ปิด (7 มิ.ย.) ที่ 346.26 จุด ซึ่งเป็นระดับปิดที่แข็งแกร่งที่สุดในรอบเกือบ 2 สัปดาห์, ดัชนี CAC-40 ตลาดหุ้นฝรั่งเศสปิดที่ 4,475.86 จุด เพิ่มขึ้น 52.48 จุด หรือ +1.19%, ดัชนี DAX ตลาดหุ้นเยอรมันปิดที่ 10,287.68 จุด พุ่งขึ้น 166.60 จุด หรือ +1.65% และดัชนี FTSE 100 ตลาดหุ้นลอนดอนปิดที่ 6,284.53 จุด เพิ่มขึ้น 11.13 จุด หรือ +0.18%
ตลาดหุ้นยุโรปพุ่งขึ้นขานรับนางเจเน็ต เยลเลน ประธานธนาคารกลางสหรัฐ (FED) ซึ่งขึ้นกล่าวสุนทรพจน์ในที่ประชุม “World Affairs Council of Philadelphia” ว่า เศรษฐกิจสหรัฐยังคงแข็งแกร่ง แม้ตัวเลขการจ้างงานเดือนพ.ค.ของสหรัฐออกมาต่ำกว่าการคาดการณ์ ขณะเดียวกันประธานเฟดไม่ได้ระบุกำหนดเวลาในการปรับขึ้นอัตราดอกเบี้ย และกล่าวว่าเฟดจะปรับขึ้นอัตราดอกเบี้ยอย่างค่อยเป็นค่อยไป ซึ่งบ่งชี้ว่าเฟดจะยังคงไม่ปรับขึ้นอัตราดอกเบี้ยในเดือนนี้
นอกจากนี้ ตลาดยังได้แรงหนุนหลังจากกระทรวงเศรษฐกิจเยอรมนีรายงานว่า ผลผลิตภาคอุตสาหกรรมของเยอรมนีปรับตัวเพิ่มขึ้น 0.8% ในเดือนเม.ย.เทียบรายเดือน ซึ่งดีดตัวขึ้นหลังจากที่ได้หดตัวลงสองเดือนติดต่อกัน และยังเหนือกว่าที่นักเศรษฐศาสตร์ได้คาดการณ์ไว้ว่าจะขยายตัว 0.6%
หุ้นกลุ่มเหมืองแร่ดีดตัวขึ้น โดยหุ้นโบลิเดน พุ่งขึ้น 2% หุ้นอินเมอร์ซิส ดีดตัวขึ้นกว่า 2% หุ้นเฟรสนิลโล ปรับขึ้น 0.5% อย่างไรก็ตาม หุ้นแองโกล อเมริกัน ร่วงลง 2.4% หุ้นเดมเลอร์ ผู้ผลิตรถยนต์สัญชาติเยอรมนี พุ่งขึ้น 1.3% หลังจากบริษัทเปิดเผยแผนการปรับลดพนักงานลงกว่า 1,200 ตำแหน่งในโรงงานที่อเมริกาเหนือ